மரபணு மாற்றம் செய்த பி.டி. காட்டன்தான் விவசாயிகள் தற்கொலைக்குக் காரணம் என்ற வாதமும் உண்டு. சாதாரண பருத்தி விதையின் விலையைவிட பிடி காட்டன் விதை விலை இரண்டு மடங்கு அதிகம்தான். விவசாயிகள் தற்கொலைக்கு பிடி காட்டனும் ஒரு காரணியாக இருக்கலாமே தவிர, அதுவே காரணமாகி விடாது. ஏனென்றால், பிடி காட்டன் அறிமுகமானது 2002இல். விவசாயிகள் தற்கொலை துவங்கியது 1990இல். ஆயினும், தற்கொலை செய்பவர்களில் 95 விழுக்காடு பருத்தி விவசாயிகள்தான் என்பதையும் கவனத்தில் கொள்ள வேண்டும். பருத்தி பயிர் செய்ய தண்ணீர் குறைவாக இருந்தாலும் பரவாயில்லை என்பதால் பலரும் பருத்தியைத் தேர்வு செய்ய வேண்டியிருக்கிறது. போதுமான மழை இல்லாதபோது பயிர் நஷ்டமாகிறது. பிடி காட்டன் அறிமுகமான காலத்தில் அரை ஹெக்டேருக்கு 300 கிலோ வரை விளைச்சல் கிடைத்தது, இது காலப்போக்கில் குறைந்து இப்போது 100 கிலோதான் கிடைக்கிறது. 2010இல் 100 கிலோ பருத்திக்கு 7000 ரூபாய் வரை வருவாய் கிடைத்தது, ஆனால் இப்போது 3000 ரூபாய்தான் கிடைக்கிறது. தவிர, பிடி காட்டன் பயிர் செய்வதைத் தொடர்ந்து ரசாயனங்களின் பயன்பாட்டால் மண்வளம் சீர்கெட்டுவிட்டது. பிடி பருத்தி அறிமுகத்துக்குப் பிறகுதான் தற்கொலைகளும் அதிகரித்துள்ளன என்பதையும் மறுப்பதற்கில்லை. எனவே, பிடி பருத்தியை கண்மூடித்தனமாக எதிர்ப்பது எவ்வளவு ஆபத்தானதோ, அதே அளவுக்கு அதை ஏற்பதும் ஆபத்தானது. நேர்மையான, முறையான ஆய்வுகள் நடத்தி கணக்கெடுக்கப்பட்டால்தான் உண்மை தெரிய வரும்.